arnastofnun/IGC-2024 huggingface dataset:
Gráhegri

Gráhegri (fræðiheiti "Ardea cinerea") er stórvaðfugl af hegraætt. Hann er háfættur og hálslangur og ljós á kvið en með gráa vængi. Svartar flikrur eru á kvið og höfði. Vængirnir eru breiðir og langir. Vænghafið er 155-175 cm. en standandi eru þeir 84-102 cm. á hæð, eftir því hvort hálsinn er uppréttur. Gráhegri er útbreiddur varpfugl í Evrópu og á hverju hausti koma til Íslands gráhegrar sem halda sig við vötn og sjó. Talið er að flestir gráhegrar komi hingað frá Noregi og hafi villst af leið sinni til suðlægari slóða. Gráhegri er aðallega fiskiæta.
Varnarsamningur Íslands og Bandaríkjanna

Varnarsamningur Íslands og Bandaríkjanna er samningur sem gerður var um varnir Íslands milli Íslands og Bandaríkjanna 5. maí 1951. Samningurinn var undirritaður af Bjarna Benediktssyni utanríkisráðherra og Edward B. Lawson sendiherra. Með samningnum fengu Bandaríkjamenn afnot af svæði við Keflavíkurflugvöll og reistu þar Keflavíkurstöðina, en Íslendingar tóku við borgaralegu flugi á flugvellinum. Varnarlið Íslands var stofnað sama ár.

Í samningnum eru ákvæði um tólf mánaða uppsagnarfrest að undangenginni endurskoðun á þörf fyrir hervernd á vegum Atlantshafsbandalagsins. Þann 15. mars 2006 tilkynnti Bandaríkjaher að Íslenska varnarliðið yrði lagt niður og að Bandaríkjamenn myndu uppfylla samninginn með því að senda herlið til Íslands ef á þyrfti að halda. Í kjölfarið var Keflavíkurstöðinni lokað.
Istría

Istría er stærsti skaginn í Adríahafi. Hann er nyrst í hafinu milli Tríesteflóa og Kvarnerflóa. Stærsti hluti skagans er hluti af Króatíu (Istríusýsla) en norðurhluti hans er hluti af Slóveníu (Slóvenska Istría). Ítalska borgin Tríeste stendur við norðurmörk skagans.

Nafnið er dregið af nafni íbúanna, histra (gríska: Ιστρών έθνος), sem gríski landfræðingurinn Strabon nefnir. Þeir stunduðu sjórán þar til Rómverjar lögðu skagann undir sig árið 177 f.Kr.
Keldusvín

Keldusvín (fræðiheiti "Rallus aquaticus") er votlendisfugl af Relluætt. Hann verpir í votlendi í Evrópu, Asíu og Norður-Afríku. Keldusvín er farfugl á norðlægari og austlægari slóðum en staðfugl þar sem veðurfar er milt. Keldusvín var algengur varpfugl á Íslandi fram á síðari hluta 20. aldar en telst nú vera farfugl.

Útlit.

Fullorðinn fugl er 23-28 sm langur og líkaminn er mjór svo fuglinn getur smogið auðveldlega gegnum sefgresi sem er náttúrulegt umhverfi fuglsins. Keldusvín er brúnt að ofan og blágrátt að neðan og svartyrjað með langar tær og stutt stél og langan rauðleitan gogg. Ókynþroska fuglar eru svipaðir fullvöxnum en blágrænu fjaðrirnar eru með öðruvísi fremst. Dúnn unganna er svartur. Keldusvín má þekkja frá öðrum skyldum tegundum vegna hvítra fjaðra neðan á stéli og rauðum goggi.

Lifnaðarhættir.

Keldusvín verpir í sefi eða flæðiengjum með háum þéttum gróðri og hreiðrið er rétt fyrir ofan vatnsflötinn. Það er gert úr þeim jurtum sem eru nálægastar. Kvenfugl og karlfugl sitja til skiptis á eggjum en kvenfuglinn þó meira. Eggin klekjast út eftir 19-22 daga. Keldusvín er jurtaæta og ver fæðusvæði sitt af hörku að vetrarlagi. Keldusvín er viðkvæmt fyrir flóðum og frosthörkum, missi búsvæðis og það er stundum bráð stórra spendýra og fugla. Minkur hefur gereytt keldusvíni úr sumum eyjum. Fyrir 1970 verptu Keldusvín á Íslandi en síðan eru þau flækingur hér og en geta verpt hér enn óreglu­lega. Fram­ræsla mýrlendis og tilkoma minksins í ís­lenska nátt­úru eru tal­in hafa verið veiga­mestu þætt­irn­ir í eyðingu keldu­svína.

Áður en keldusvín hætti að verpa á Íslandi þá voru nokkrir fuglar hérlendis allt árið og héldu til við volgar uppsprettur á köldustu tímum árs. Sams konar afbrigði keldusvíns fannst einnig að vetrarlagi í Færeyjum og á ferðum yfir Vestureyjar en það er talið merki um að þessi stofn hafi að hluta verið farfuglar.
Sefhæna

Sefhæna (fræðiheiti "Gallinula chloropus") er fugl af relluætt.

Sefhæna er varpfugl í öllum heimsálfum nema Ástralíu. Sefhæna er votlendisfugl og kjörlendi hennar er lífríkar tjarnir, síki eða læki, sem girt

eru gróskumiklum gróðri. Sefhæna veður og syndir í vatni og klifrar líka upp í gróður. Sefhæna er staðfugl í Evrópu en þeir fuglar sem verpa nyrst færa sig suður á bóginn. Sefhæna er alltíð á Íslandi.
Gaukur

Gaukur (fræðiheiti "Cuculus canorus") er fugl af gaukaætt. Gaukur er algengur varpfugl á flestum stöðum í Evrópu og Asíu. Gaukar í Evrópu hafa vetursetu í mið- og suðurhluta Afríku og koma á varpstöðvar síðari hluta apríl og fara fyrir miðjan ágúst. Gaukar ferðast einir eða í litlum hópum. Þeir finnast í tveimum litaafbrigðum, eru gráir eða brúnir á lit. Það eru eingöngu kvenfuglar og ungfuglar sem eru brúnir. Gaukur verpir eggjum sínum í hreiður annarra fugla og eru yfir 100 tegundir fugla sem geta orðið fyrir þannig sníkjuvarpi en allar þessar tegundir eru minni en gaukur. Hver kvenfugl helgar sér yfirráðasvæði þar sem hann verpir ár eftir ár. Hann sérhæfir sig í ákveðinni gerð fugla, oftast þeirri sem ól hann upp. Egg kvenfugls líkjast eggjum þeirrar tegundar sem kvenfuglinn ólst upp hjá. Eggin eru mjög lítil miðað við stærð fuglsins og eru örlítið stærri en egg þúfutittlings. Hver kvenfugl verpir vanalega 10 eggjum á sumri en einstaka kvenfugl miklu fleirum. Þegar kvenfugl laumar sínum eggjum í hreiður þá tekur hann eitt eða tvö af eggjunum sem voru fyrir í hreiðrinu. Algengt er að fósturforeldrar yfirgefi hreiður ef gaukur hefur orpið í það. En ef þeir yfirgefa ekki hreiðrið þá tekur aðeins 12 sólahringa að unga út gauksegginu. Nokkrum klukkustundum eftir að gauksunginn skríður úr hreiðri sparkar hann út ungum og eggjum fósturforeldra. Hann er þá ennþá blindur. Fósturforeldrar ala ungann í nokkrar vikur. Sumar tegundir fósturforeldra samþykkja gauksegg ef þau eru mynstruð á ákveðinn hátt en sumar yfirgefa hreiðrið ef aðskotaeggið er ólíkt þeirra eigin eggjum.

Gaukur er flækingur á Íslandi.
Maður og verksmiðja

Maður og verksmiðja er kvikmynd eftir Þorgeir Þorgeirson frá árinu 1968. Hún er tíu mínútna löng, svart-hvít með hljóðrás en án samtala.

Í efnisskrá sem fylgdi sýningu myndarinnar sama ár á Íslandi var henni lýst sem svo: „Margvegsömuð sumarvinna námsmanna er tekin ögn til umhugsunar ásamt því umhverfi, er ein síldarverksmiðja hefur upp á að bjóða.“ Tökur á myndinni fóru fram á Raufarhöfn árið 1966.

Þorgeir lýsti því ítrekað yfir að þetta væri eina kvikmynd hans sem hann hefði fullklárað: „Ég starfaði tíu ár að kvikmyndum, þannig að afraksturinn er mínúta á ári og það þykir mér ágætt,“ sagði hann í viðtali árið 2000.

"Maður og verksmiðja" var valin í flokk úrvalsmynda á Kvikmyndahátíðinni í Edinborg árið 1968 en sýningarhaldi á þeim myndum var haldið áfram í Kaliforníu í kjölfarið. Myndin hlaut heiðursverðlaun á Kvikmyndahátíðinni í Locarno í Sviss sama ár. Um móttökur verksins á Íslandi skrifaði Þorgeir: „Hér heima varð þessi mynd fljótlega algjört tabú. Hún þótti til lítils sóma fyrir þjóðina og líkleg til að spilla fyrir sölu sjávarafurða. Fréttatilkynningu um ofannefnda viðurkenningu í Edinborg tók þáverandi fréttamaður sjónvarps, Eiður Guðnason, og fleygði í ruslakörfuna að mér ásjándi með þeim orðum, að „sjónvarpið“ mundi aldrei taka þátt í því að upphefja „svona hroða“. Mér lærðist því fljótlega að fara með allar viðurkenningar á „Manni og verksmiðju“ eins og mannsmorð.“
Palaú

Palaú (palaúíska: "Beluu er a Belau") er eyríki í Kyrrahafi, um 500 km austan við Filippseyjar. Palaú er hluti af Míkrónesíu og nær yfir um 250 eyjar sem mynda vesturhluta Karlseyja. Fjölmennasta eyjan er Koror en höfuðborgin, Ngerulmud, er á eyjunni Babeldaob. Landhelgi eyjanna liggur að landhelgi Indónesíu, Filippseyja og Míkrónesíu.

Fólk frá Filippseyjum tók að setjast að á eyjunum fyrir um 3000 árum. Evrópumenn komu þangað fyrst á 18. öld. Eyjarnar voru hluti af Spænsku Austur-Indíum til 1885. Eftir ósigur Spánar í stríði Spánar og Bandaríkjanna 1898 seldu Spánverjar þær til Þýskalands þar sem þær urðu hluti af Þýsku Nýju-Gíneu. Japanir lögðu eyjarnar undir sig í Fyrri heimsstyrjöld. Í Síðari heimsstyrjöld lögðu Bandaríkjamenn þær undir sig. Eyjarnar voru síðan í umsjá Bandaríkjanna til ársins 1994 þegar þær fengu sjálfstæði í frjálsu sambandi við Bandaríkin.

Efnahagur Palaú byggist aðallega á ferðaþjónustu, sjálfsþurftarbúskap og fiskveiðum. Ríkið er mjög háð fjárhagsaðstoð frá Bandaríkjunum. Bandaríkjadalur er opinber gjaldmiðill eyjanna. Flestir íbúa eru Míkrónesar, Melanesar eða Ástrónesar, en stórir hópar af filippeyskum og japönskum uppruna búa einnig á eyjunum. Enska og palaúíska (sunda-súlavesímál) eru opinber tungumál en japanska, sonsorolíska og tobíska eru opinberlega viðurkennd sem staðbundin tungumál.

Stjórnmál.

Palaú er lýðveldi þar sem forseti Palaú er bæði þjóðhöfðingi og stjórnarleiðtogi. Ríkisstjórnin fer með framkvæmdavald, en löggjafarvaldið skiptist milli ríkisstjórnarinnar og þjóðþings Palaú. Dómsvaldið er aðskilið frá framkvæmda- og löggjafarvaldi. Stjórnarskrá Palaú er frá 1981.

Ríkisstjórnir Bandaríkjanna og Palaú gerðu með sér samkomulag um frjálsa aðild árið 1986, svipað þeim sem Bandaríkin gerðu við Míkrónesíu og Marshall-eyjar. Samkomulagið gekk í gildi árið 1994 og við það hætti Palaú að vera verndarríki og varð að fullu sjálfstætt, síðast landa innan Verndarsvæðis í Kyrrahafi í kjölfar Ályktun Öryggisráðs Sameinuðu þjóðanna nr. 956.

Samkomulagið kveður á um frjáls samskipti ríkjanna með áherslu á stjórnarfar, efnahagslíf, öryggis- og varnarmál. Palaú er ekki með eigin her og Bandaríkjaher sér um varnir landsins. Samkvæmt samkomulaginu hefur Bandaríkjaher leyfi til dvalar á Palaú í 50 ár. Þar er lítil verkfræðingasveit á vegum Bandaríkjaflota og strandgæslan er á vegum Bandarísku strandgæslunnar.

Stjórnsýslueiningar.

Palaú skiptist í sextán fylki (sveitarfélög til 1984):
Gústafs Adolfshaf

Gústafs Adolfshaf er hafsvæði í Norður-Íshafi á milli Borden-eyju, Mackenzie King-eyju og Ellef Ringnes-eyju. Í suðri liggur Lougheed-eyja. Hafið tengist Norður-Íshafinu í norðri og Byam Martin-sundi og Maclean-sundi í suðri.

Það er nefnt í höfuðið á Gústafi 6. Adolf Svíakonungi.
Baffinsflói

Baffinsflói er hafsvæði í Norður-Atlantshafi milli Vestur-Grænlands og Baffinslands sem er hluti af Kanada. Hann tengist Atlantshafi um Davis-sund og Labradorhaf en Norður-Íshafi um Naressund. Flóinn er ísi lagður stærsta hluta ársins en á sumrin opnast um 80.000 km² vök, Norðurvök, nálægt Smith-sundi. Flóinn heitir eftir enska landkönnuðinum William Baffin.
Hamarhákarlar

Hamarhákarlar (fræðiheiti: "Sphyra") er hópur hákarla tegunda sem sem draga nafn sitt af lögun höfuðs þeirra sem minnir nokkuð á hamarhaus. Hamarhákarlar tilheyra ættinni "Sphyrnidae". Af þeim eru 10 tegundir og 9 þeirra tilheyra ættkvíslinni "Sphyrna" en vænghöfðahákarlin tilheirir einn ættkvíslinni Eusphyra.

Heimkynni.

Langflestir þeirra lifa í hitabeltissjó meðfram stöndum. Þeir synda yfirleitt hópum á daginn en veiða á nóttinni og þá oftast einir á ferð. Þá er að finna nánast um allan heim en eru þó algengastir við Malpelo-eyjur í Kólumbíu, Cocos-eyjur á Costa Rica og við Molokai-eyju á Hawaii.

Útlit.

Hamarhákarlar eru mjög stórir hákarlar og geta orðið allt að 6 metrar að lengd og vegið 450 kíló. Þeir eru grábrúnir eða ólífugrænir á litinn á toppnum en hvítir á maganum. Hamarhákarlar er með þríhyrningslaga og mjög beittar tennur og sömuleiðis ugginn á þeim.

Lifnaðarhættir og fæða.

Höfuðlag hákarlsins gerir honum kleift að finna bráð sína miklu fyrr en aðrir hákarlar. Það er vegna þess að bilið á milli augnanna hans er svo mikið að þeir geta skimað miklu stærra svæði í einu heldur en nokkur aðrar hákarlategundir. Auk þess að vera með mjög góða sjón hafa þeir ótal skynfæri í hausnum sem einnig hjálpar þeim að finna bráð en þessi skynfæri skynja hreyfingar dýra sem ekki eru í sjónmáli þeirra og svo er lyktaskynið þeirra mjög gott.

Þeir lifa á ýmissi fæðu, þar á meðal litlum fiskum, skötum, litlum hákörlum og smokkfiskum. Þegar þessi fæða er hins vegar af skornum skammti borða þeir hver annan en það gerist aðeins ef engin önnur úrræði eru.

Æxlun.

Kvenkyns hamarhákarlar geta geymt sæði frá karlkyninu í sér svo mánuðum skiptir og jafnvel árum. Það er þó ekki nauðsynlegt fyrir kvendýrið að fá sæði í sig til að fjölga sér vegna þess að æxlun getur átt sér stað í egginu án frjóvgunar. Gallinn er hins vegar sá að þegar þetta gerist þá verður erfðaefni afkvæmisins mun lélegra og verða þau miklu næmari fyrir sjúkdómum. Það er því ekki nema í neyð sem kvenkyns hákarlinn fjölgar sér á þennan hátt. Meðgöngu tími tegundarinnar eru sjö mánuðir og geta afkvæmin verið allt að 60 talsins.
Erwin Rommel

Erwin Johannes Eugen Rommel (15. nóvember 1891 – 14. október 1944) var þýskur hershöfðingi. Rommel tók þátt seinni heimsstyrjöldinni í bardögum í orrustunni um Frakkland, í eyðimerkurstríðinu í Norður-Afríku og í vörn Þjóðverja gegn innrás bandamanna í Normandí.

Rommel er þekktastur fyrir þátt sinn í eyðimerkurstríðinu, þar sem hann stjórnaði herafla Þjóðverja, "Afrika korps". Í eyðimörkinni sannaði hann sig sem einn hæfasti hershöfðingi Þjóðverja í stríðinu og hlaut fyrir vikið viðurnefnið "eyðimerkurrefurinn". Fyrst eftir komu sína til Afríku sótti Rommel, með her sínum, hratt yfir eyðimörkina í Líbýu og inn á yfirráðasvæði Breta í Egyptalandi. Þýski herinn var stöðvaður við El-Alamein í Egyptalandi, árið 1942, og í kjölfarið hóf Rommel undanhald með herafla sinn, undan breska áttunda hernum sem stjórnað var af Bernard Montgomery. Í mars 1943 var Rommel leystur undan herstjórn í Afríku og tveimur mánuðum síðar gafst her Þjóðverja þar upp.

Rommel stjórnaði undirbúningi og aðgerðum Þjóðverja gegn innrásinni í Normandí árið 1944. Sama ár tók Rommel þátt í mislukkuðu samsæri um morð á Adolf Hitler og valdarán í kjölfarið. Eftir að upp komst um þátt Rommels í samsærinu fékk hann að velja hvort hann myndi svara fyrir sakirnar í réttarhöldum eða fremja sjálfsmorð. Rommel kaus síðari kostinn, ekki síst vegna þess að þá var honum lofað að fjölskylda hans fengi að lifa óáreitt. Þann 14. október 1944 framdi hann sjálfsmorð með því að taka inn blásýrutöflu.

Rommel hefur notið meiri virðingar en flestir aðrir þýskir hershöfðingjar undir nasistastjórninni, enda var hann um margt frábrugðinn starfsbræðrum sínum; Rommel gekk aldrei í nasistaflokkinn, hersveitir hans í Afríku voru aldrei sakaðar um stríðsglæpi og hann neitaði að taka gyðinga, sem hann hafði tekið sem stríðsfanga, af lífi.
Niels Ryberg

Niels Ryberg (f. 14. september 1725, d. 29. ágúst 1804) var danskur stórkaupmaður.

Niels var kominn af fátæku bændafólki á Norður-Jótlandi. Hann lærði um verslun og viðskipti hjá frænda sínum í Álaborg og flutti til Kaupmannahafnar 1750. Hann var frumkvöðull á sviði tryggingasölu og rak fyrirtæki undir eigin nafni frá 1756. Hann kom að rekstri Asíuverslunarinnar (d. "Asiatisk Kompagni") og Indíafélagsins. Hann var ráðinn forstjóri Konungsverslunarinnar, sem tók við af Hörmangarafélaginu, í janúar 1760 og gegndi því starfi í fjögur ár, til 1764. Í bók sinni, "Upp er boðið Ísaland" segir sagnfræðingurinn Gísli Gunnarsson: „Enginn einstaklingur, sem starfaði við Íslandsverslunina á 18. öld, hafði eins mikil áhrif á gang hennar og Niels Ryberg.“

Ásamt því að sjá um Íslandsverslunina sá Niels einnig um Finnmarkarverslunina.
Georgíj Zhúkov

Georgíj Konstantínovítsj Zhúkov (1. desember 1896 – 18. júní 1974) var sovéskur hershöfðingi. Zhúkov var einn mikilvægasti hershöfðingi Sovétmanna í seinni heimsstyrjöldinni og tók hann þátt í mörgum af helstu orrustunum á austurvígstöðvunum; meðal annars orrustunni um Stalíngrad, orrustunni um Leníngrad, orrustunni við Kursk og aðal þátt allra orrustunni um Berlín sem Sovétmenn yfirtóku.

Í ágúst 1942 var Zhúkov sendur til Stalíngrad til að stjórna vörn Sovétmanna gegn Þjóðverjum. Í Stalíngrad skipulagði Zhúkov Úranus-aðgerðina sem hrint var í framkvæmd í nóvember 1942. Aðgerðin fól það í sér að sjötti her Þjóðverja, undir stjórn Friedrichs Paulus var umkringdur í Stalíngrad, sem leiddi til þess að sjötti herinn gafst upp í febrúar 1943 og Sovétmenn unnu borgina á sitt vald.

Zhúkov átti einnig þátt í að brjóta á bak aftur umsátrið um Leníngrad og hann var yfirmaður herafla Sovétmanna í orrustunni við Kursk árið 1943, þar sem Sovétmenn stöðvuðu síðustu sókn Þjóðverja á austurvígstöðvunum. Zhúkov tók þátt í sókn Sovétmanna til vesturs allt til stríðsloka og var hann viðstaddur uppgjöf Þjóðverja í Berlín í maí 1945.

Eftir stríðið var Zhúkov ráðherra varnarmála um tíma, undir stjórn Níkíta Khrústsjov, en féll svo í ónáð og var þvingaður til að setjast í helgan stein.
Kambatflói

Kambatflói er 80 mílna langur fjörður sem gengur inn í vesturströnd Gujarat-fylkis á Indlandi úr Arabíuhafi. Fjörðurinn skilur á milli skagans Kathiawar og austurhluta Gujarat.
Líbýuhaf

Líbýuhaf (arabíska: البحر الليبي‎, gríska: Λιβυκόν πέλαγος, latína: "Libycum Mare") er hafsvæði í Miðjarðarhafi undan strönd hinnar fornu Líbýu (það er Kýrenæku og Marmaríku) sem nú samsvarar austurhlutanum af strönd Líbýu og vesturhlutanum af strönd Egyptalands, frá Tóbrúk að Alexandríu, norður að suðurströnd Krítar. Aðrar eyjar í hafinu eru grísku eyjarnar Gavdos, Gavdopúla, Kúfonesí og Krýse.

Austan við hafið er botn Miðjarðarhafs, norðan við það er Jónahaf og vestan við það er Sikileyjarsund.
Bjarnaber

Bjarnaber eða Darwinsbroddur (fræðiheiti "Berberis darwinii") er runni af míturætt. Hann er með fíngerð lítil laufblöð með 3-5 hvössum broddum og ber appelsínugul blóm í þyrpingum um allar greinar og blá ber. Bjarnaber er harðger og frostþolinn runni. Tegundin var fyrst greind í Suður-Ameríku af Charles Darwin en íbúar á Patagóníu svæði Suður-Ameríku höfðu þá frá alda öðli nýtt berin.
Hastings Banda

Dr. Hastings Kamuzu Banda (14. maí 1906 - 25. nóvember 1997) var fyrsti forseti og fyrrum einræðisherra í Malaví.

Hastings Banda nam lækningar við Meharry Medical College í Tennessee og seinna við Edinborgar-háskóla til að öðlast lækningaréttar í breskum nýlendum. Við heimkomuna til Nyasalands (nú Malaví) fór hann í framboð gegn sambandsríki Ródesíu og Nýasalands (Central African Federation) og steypti því af stóli. Sambandsríkið lognaðist svo út af árið 1963. Malaví hlaut síðan sjálfstæði árið 1964. Hastings sjálfur valdi nafnið Malaví, en það kom upp frá kortalestri hans þar sem hann fann Maravi-vatn.

Hastings varð forsætisráðherra landsins 1. febrúar 1963, forseti landsins 1966 og útnefndi sig loks „Forseta til lífstíðar“ árið 1971. Hann ríkti fram að dánardegi 25. nóvember 1997 en þá lést hann á sjúkrahúsi í Suður-Afríku.
Myrtóíska haf

Myrtóíska haf er hafsvæði í Eyjahafi á milli Hringeyja og Pelopsskaga sunnan við Evboju, Attíku og Argólis. Hafið er talið draga nafn sitt af goðsagnapersónunni Myrtílosi sem Pelops drap og kastaði í hafið.
Kaliforníuflói

Kaliforníuflói er langur og mjór flói í Kyrrahafi á milli Baja California-skaga og meginlands Mexíkó. Flóinn er 1.126 km langur og 48-241 km breiður. Mexíkósku fylkin Baja California, Baja California Sur, Sonora og Sinaloa eiga strönd að flóanum.

Flóinn er á Heimsminjaskrá UNESCO.
Okotskhaf

Okotskhaf er hafsvæði í Kyrrahafi milli skagans Kamsjatka, Kúrileyja, Hokkaídó, Sakalín og meginlands Asíu. Að japönsku eyjunni Hokkaídó undanskilinni eru allar strendur sem liggja að hafinu hluti af Rússlandi. Hafið heitir eftir bænum Okotsk þar sem Rússar hófu fyrst landnám við strendur Kyrrahafs.
Salómonshaf

Salómonshaf er hafsvæði í Kyrrahafi á milli Papúu Nýju-Gíneu og Salómonseyja.
Alaskastraumurinn

Alaskastraumurinn er suðvestlægur hlýstraumur sem rennur meðfram strönd Bresku Kólumbíu og Alaska. Hann er grein af Norður-Kyrrahafsstraumnum sem skiptist við strönd Norður-Ameríku. Alaskastraumurinn er hluti af hringstraum sem snýst rangsælis í Alaskaflóa.
Ísland (lag)

„Ísland“ er lag eftir Mastodon, af plötunni Leviathan.
Ítalskt táknmál

Ítalskt táknmál (ítalska: "Lingua dei Segni Italiana", "LIS") er táknmál sem notað er á Ítalíu. Um 3.525.000 manns kunna málið á Ítalíu, um 426.800 manns í Sviss og um 1460 manns í San Marínó.
Hollensku Antillaeyjar

Hollensku Antillaeyjar, Hollensku Antillur, Nederlandse Antillen eða Antia Hulandes áður Hollensku Vestur-Indíur eru tveir eyjaklasar í Litlu-Antillaeyjum sem voru sjálfstjórnarsvæði undir Hollenska konungdæminu. Stjórn eyjanna var leyst upp árið 2010 í kjölfar atkvæðagreiðslna um það hver ætti að vera staða hverrar eyjar. Þrjár fjölmennustu eyjarnar, Arúba, Curaçao og Sint Maarten urðu sérstök lönd innan hollenska konungdæmisins með heimastjórn, en Bonaire, Sint Eustatius og Saba kusu að gerast sérstök sveitarfélög í Hollandi.
Oscar

Oscar getur átt við:
Söderhamn

Söderhamn er borg í Sveitarfélaginu Söderhamn í Svíþjóð. Þar búa 11 761 manns (2010).
Mora

Mora er borg í Sveitarfélaginu Mora í Svíþjóð. Þar búa 10 896 manns (2010).
Kristinehamn

Kristinehamn er borg í Sveitarfélaginu Kristinehamn í Svíþjóð. Þar búa 17 839 manns (2010).
Oskarshamn

Oskarshamn er borg í Sveitarfélaginu Oskarshamn í Svíþjóð. Árið 2010 bjuggu þar 17.258 manns.
Nora

Nora er borg í Sveitarfélaginu Nora í Svíþjóð. Árið 2010 bjuggu þar 6.526 manns.
Kungälv

Kungälv er borg í Sveitarfélaginu Kungälv í Svíþjóð. Þar búa 24.000 (2017).
Vindeln

Vindeln er þéttbýli í sveitarfélaginu Vindeln i Svíþjóð. Þar búa 2 333 manns (2010).
Ovanåker

Ovanåker er þéttbýli í sveitarfélaginu Ovanåker i Svíþjóð. Þar búa 212 manns (2010).
Nynäshamn

Nynäshamn er borg í sveitarfélaginu Nynäshamn i Svíþjóð. Árið 2010 bjuggu þar 13.510 manns. Þaðan fer ferja til Gotlands.
Mellerud

Mellerud er þéttbýli í sveitarfélaginu Mellerud i Svíþjóð. Árið 2010 bjuggu þar 3.750 manns.
Bogúmílar

Bogúmílar er trúarhreyfing sem reis upp í Búlgaríu og breiddist út á elleftu til fjórtándu öld en gætti lítið eftir það.
Vikivaki (skáldsaga)

Vikivaki er skáldsaga eftir Gunnar Gunnarsson sem fjallar um samband rit höfundar við sögupersónur sínar. Sagan segir frá um rithöfundinum Jaka Sonarsyni á Foksstöðum sem er afskekkt sveitarsetur á Íslandi. Á nýársnótt rísa tólf framliðnir menn og nokkur húsdýr upp úr gröfum sínum og vitja höfundarins sem er næstu árin að skrá niður sögu gestanna og hvað gerðist í þessari heimsókn.
Janry

Janry (2. október 1957), er listamannsnafn Belgans "Jean-Richard Geurts". Hann er afkastamikill teiknari myndasagna og kunnastur fyrir vinnu sína við sagnaflokkinn um Sval og Val, sem og bókanna um ævintýri Litla-Svals.

Ferill.

Janry fæddist í borginni "Likasi" í Lýðveldinu Kongó, sem þá laut stjórn Belga. Tíu ára að aldri fluttist hann til Brussel, þar sem snemma fór að bera á teikniáhuga hans. Í myndlistarskóla kynntist hann "Philippe Vandevelde", sem síðar varð samverkamaður hans í fjölda verkefna. Félagarnir kölluðu sig "Tome &amp; Janry", sem var hnyttin vísun í teiknimyndatvíeykið "Tom &amp; Jerry".

Snemma á níunda áratugnum var þeim falin gerð sagnanna um Sval og Val, Janry sem teiknari en þeir báðir sem höfundar. Bækurnar urðu fjórtán í allt. Ein þeirra, Furðulegar uppljóstranir, var safn af litlum sögum sem meðal annars fjölluðu um bernskuár Svals. Það gat af sér sjálfstæðan bókaflokk um ævintýri Litla-Svals. Þrátt fyrir nafnið og lyftuvarðarbúning aðalsöguhetjunnar lúta þær sögur eigin lögmálum og í raun engin bein tengsl milli barnunga og fullorðna Svals. Sextán bækur hafa komið út um Litla-Sval á árunum 1990 til 2012.

Samhliða því að teikna sögurnar um Sval og Litla-Sval hefur Janry samið myndasögurnar "Hittumst á himnum" (franska: "Passe-moi l'ciel") ásamt teiknaranum "Stuf", "Stéphane De Becker". Það eru litlar skrítlur með Lykla-Pétri í aðalhlutverki, en einnig koma við sögu Guð og Satan.

Árið 2013 hóf Janry að teikna nýjan myndasöguflokk "Le Aventures de Poussin 1er" ásamt höfundinum "Eric-Emmanuel Schmitt". Hann fjallar um kjúkling á hænsnabúi sem glímir við tilvistarlegar spurningar.
Säter

Säter er þéttbýli í sveitarfélaginu Säter i Svíþjóð. Þar búa 4 429 manns (2010).
Vadstena

Vadstena er þéttbýli í sveitarfélaginu Vadstena i Svíþjóð. Þar búa 5 613 manns (2010).
Öregrund

Öregrund er þéttbýli í sveitarfélaginu Östhammar i Svíþjóð. Þar búa 4 818 manns (2010).
Åmsele

Åmsele er þéttbýli í sveitarfélaginu Vindeln i Svíþjóð. Þar búa 209 manns (2010).
Listi yfir eyðibýli á Íslandi

Þetta er listi yfir eyðibýli á Íslandi flokkaður eftir sýslum. Fyrst er nafn eyðibýlisins - árið sem það fór í eyði og síðan nánari staðsetning.
Staffan Hellstrand

Staffan Hellstrand (f. 13. maí 1956 í Stockholm i Svíþjóð) er sænskur söngvari.Árið 2010 bjuggu þar 6.022 manns.
Aneby

Aneby er þéttbýli í sveitarfélaginu Aneby í Svíþjóð. Þar búa 3.496 manns (2015).